Britisk avis: Monty Python gjenforenes
30 år etter at gruppen sist sto på scenen sammen skal de nå gjennom svært hemmelige samtaler ha blitt enige om å jobbe sammen igjen. Alle de fem gjenlevende medlemmene er nå passert 70 år: John Cleese er i dag 74 år, Terry Gilliam 72, Terry Jones 71, mens både Eric Idle og Michael Palin begge er 70 år gamle. Det sjette medlemmet, Graham Chapman, døde i 1989. De legendariske moromennene blir ofte beskrevet som komedieverdenens The Beatles. De skal ha hatt hemmelige samtaler i flere måneder om og gjenforenes. - Ingen trodde at dette noen gang skulle skje, men dette skjer 100 prosent. De vet at det var et spørsmål om nå eller aldri, sier en kilde nær gjengen til avisen The Sun.- Dette blir en full reunion og det er en stor nyhet for underholdningsverdenen, sier kilden. Ifølge den samme kilden er det også høyst oppsiktsvekkende at de har lyktes i å holde samtalene helt hemmelige. John Cleese har tidligere uttalt at de aldri ville samarbeide igjen. Ifølge kilden til den britiske avisen kan Python-fansen ha noe av æren for at de nå likevel vil gjenoppstå. Det skal ifølge avisen være 30 år siden hele gruppen hadde sin siste live-opptreden sammen og snart 45 år siden TV-serien «Monty Python flyr igjen» først ble vist på skjermen i 1969. De laget 45 episoder fram til 1974 av den legendariske serien. Gruppen diskuterte en USA-tur i 1999, men Michael Palin skal den gang ha trukket seg i siste øyeblikket. - Det er planlagt en pressekonferanse på torsdag hvor gruppen selv vil avdekke sine planer for å jobbe sammen, sier en talsmann for gruppen til Sky News. Han vil ikke røpe om gruppen planlegger en live-opptreden, en TV-spesial eller en film. Deres siste film "Monty Python's The Meaning Of Life" var det siste fulltidsprosjektet hvor alle seks jobbet sammen, skriver TV-kanalen.
Den legendariske britiske komikergruppa Monty Python skal gjenforenes, melder Englands største avis over hele sin førsteside.